ལན།ངས་དྲ་ངོས་ནས་དོན་ཚན་དེ་དག་མཐོང་སོང་།ཡིན་ནའང་དེ་ནི་དེ་ལྟར་ཆ་རྐྱེན་འདོན་མཁན་རྣམ་པའི་ཆ་རྐྱེན་ཡིན་པ་ལས།མ་འོངས་པར་ཆ་རྐྱེན་དེ་དག་ཚང་མཁན་གྱི་མི་ཞིག་ཡོང་མིན་བཤད་ཁག་པོ་རེད།ང་ལ་མཚོན་ན་བཀའ་ཁྲི་དེར་སྲིད་དོན་གྱི་ལངས་ཕྱོགས་གསལ་བོ་ཞིག་དགོས་པ་གལ་ཆེན་ཡིན་སྟབས།ངས་འདིར་གསལ་བོར་བཤད་ན་ད་སྐབས་ང་ཚོར་རང་བཙན་དང་རང་ཐག་རང་གཅོད་ཟེར་བ་གཉིས་ལས་སྲིད་དོན་ཀྱི་ལངས་ཕྱོགས་འདི་ཡིན་ཟེར་བའི་ལམ་ཞིག་མེད་ལ།ད་དུང་ལམ་དབུ་མ་ཟེར་བ་ཞིག་ཀྱང་ཡོད་མོད།ཁ་ཉིན་བཀའ་ཁྲི་ཟམ་གདོང་ཚང་གིས་ཨ་རིའི་བོད་སྐད་བརྙན་འཕྲིན་ནང་ལམ་དབུ་མར་དགོངས་འགྲེལ་གནང་བ་ལྟར་ན།ཁོང་གིས་ལམ་དབུ་མར་འགྲོ་བ་མིའི་སྤྱི་སྙོམས་ལ་འཁྲི་བའི་དམིགས་ཡུལ་ཆེན་པོ་ཞིག་ཡོད་ཚུལ་དང་།དེ་ནི་དགྱ་ནག་གིས་བོད་ལ་འཛིན་པའིི་སྲིད་བྱུས་ལ་གཞིགས་ནས་བཟོས་པ་ཞིག་མིན་སྟབས།བོད་ཀྱི་དཀའ་རྙོག་སེལ་ཐུབ་མིན་དང་།བོད་དགྱ་ཞི་མོལ་ལམ་སློང་ཡོང་མིན་ལ་ལམ་དབུ་མར་འབྲེལ་བ་ཡོད་པ་མ་རེད་ཟེར་བ་འདྲ་བའི་མཁས་བཤད་གནང་འདུག་པ་བཞིན།གང་ལྟར་མ་འོངས་པར་ལམ་དབུ་མ་འདི་བཀའ་ཁྲི་ཞིག་ལ་འཚམས་པའི་སྲིད་དོན་གྱི་ལངས་ཕྱོགས་ཤིག་ཏུ་མཐོང་ཐུབ་ཀྱིན་མེད་པ་ལྟ་བུར་སྣང་བས།དབུ་མའི་ལམ་དེ་ལྟར་ཆོས་ལུགས་ཀྱི་ཆོ་ག་ཕྱག་ལེན་འདྲ་བོ་ཞིག་ཆགས་ཚར་དུས།མ་འོངས་པའི་བཀའ་ཁྲི་དེར་རང་བཙན་དང་རང་ཐག་རང་གཅོད་ཟེར་བ་སོགས་སྲིད་དོན་ཀྱི་ལངས་ཕྱོགས་གསལ་བོ་དགོས་པ་མ་གཏོགས།ཆབ་སྲིད་ཀྱི་ལངས་ཕྱོགས་མེད་མཁན་ཚོང་པ་ནང་བཞིན་རྒྱ་མགོ་ཐོན་ན་རྒྱ་མགོ་དང་།བོད་མགོ་ཐོན་བོད་མགོ་བྱེད་མཁན་ཞིག་གིས་འགྲིག་ཨེ་ཡོང་སྙམ།མ་གཞི་སྲིད་དོན་ཚོགས་པ་ཡོད་མཁན་གྱི་གཞུང་ཞིག་ཡིན་ན་ཚོགས་པ་སོ་སོར་སྲིད་དོན་གྱི་ལང་ཕྱོགས་རེ་ཡོད་སྟབས།ཚོགས་པ་གང་དེས་འོས་འདོན་བྱས་པའི་མི་སྣར་ཡང་སྲིད་དོན་གྱི་ལངས་ཕྱོགས་ཡོད་མེད་དོགས་འདྲི་དགོས་དོན་མེད་ཀྱང་།ང་ཚོ་དེ་ལྟར་མིན་པས་ན་སྲིད་དོན་གྱི་ལངས་ཕྱོགས་མི་གསལ་པའི་མི་ཞིག་མང་ཚོགས་ཀྱིས་འཚོལ་བདེ་བོ་ཡོད་རྒྱུ་མ་རེད་ལ།བཙལ་ཡང་ཉེན་ཁ་ཚ་བོ་རེད།ཡིན་ནའང་ཆོལ་ཁ་དང་ཆོས་བརྒྱུད་ཀྱི་ཕྱོགས་ཞེན་ཅན་ལབ་ན་དེ་མ་གཞི་ནས་སྲིད་དོན་གྱི་ལངས་ཕྱོགས་ཤིག་ག་ལ་ཡིན།